DA Den Europæiske Unions Tidende L 172/10

RÅDETS AFGØRELSE (EU) 2017/1192

af 26. juni 2017

om den holdning, der skal indtages på Den Europæiske Unions vegne i Det Europæiske Udvalg for Udarbejdelse af Standarder for Sejlads på Indre Vandveje (CESNI) og på plenarforsamlingen for Centralkommissionen for Sejlads på Rhinen (CCNR) til vedtagelsen af standarder om tekniske forskrifter for fartøjer på indre vandveje

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 91, stk. 1, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Unionens aktiviteter i sektoren for transport ad indre vandveje bør tilsigte at sikre, at de tekniske forskrifter for fartøjer på indre vandveje, som skal anvendes i Unionen, udarbejdes på en ensartet måde.

(2) Det Europæiske Udvalg for Udarbejdelse af Standarder for Sejlads på Indre Vandveje (CESNI) blev oprettet den 3. juni 2015 inden for rammerne af Centralkommissionen for Sejlads på Rhinen (CCNR) med henblik på at udarbejde tekniske standarder for transport ad indre vandveje på forskellige områder, navnlig for så vidt angår fartøjer, informationsteknologi og besætninger.

(3) Med henblik på en effektiv transport ad de indre vandveje er det vigtigt, at de tekniske forskrifter for fartøjer er forenelige og så harmoniserede som muligt i henhold til de forskellige retlige ordninger i Europa. Navnlig bør medlemsstater, som også er medlemmer af CCNR, have lov til at støtte afgørelser, der bringer CCNR's regler i overensstemmelse med de regler, der anvendes i Unionen.

(4) CESNI forventes at vedtage den europæiske standard om tekniske forskrifter for fartøjer på indre vandveje (»ES-TRIN standard«) 2017/1 på sit møde den 6. juli 2017.

(5) ES-TRIN standard 2017/1 fastsætter de fælles tekniske forskrifter, der er nødvendige af hensyn til sikkerheden for fartøjer på indre vandveje. Den indeholder bestemmelser om skibsbygning, udrustning og udstyr til fartøjer på indre vandveje, særlige bestemmelser for nærmere bestemte fartøjskategorier såsom passagerfartøjer, konvojer, der skubbes, og containerskibe, bestemmelser for udstyr til det automatiske identifikationssystem (AIS), bestemmelser for fartøjsidentifikation, en model for certifikater og registre, overgangsbestemmelser samt instrukser om anvendelsen af den tekniske standard.

(6) Europa-Parlamentets og Rådets direktiv (EU) 2016/1629 (1) ophæver Europa-Parlamentets og Rådets direktiv 2006/87/EF (2) med virkning fra den 7. oktober 2018. Bilag II til direktiv (EU) 2016/1629 henviser direkte til de tekniske forskrifter for flydende strukturer som dem, der er fastsat i standarden ES-TRIN standard 2015/1. Kommissionen har bemyndigelse til at ajourføre denne henvisning i overensstemmelse med den nyeste udgave af ES-TRIN-standarden og til at fastsætte datoen for anvendelse af den.

(7) Derfor vil ES-TRIN standard 2017/1 påvirke direktiv (EU) 2016/1629.

(8) Unionen er hverken medlem af CCNR eller CESNI. Det er derfor nødvendigt, at Rådet giver medlemsstaterne tilladelse til i disse organer at give udtryk for den holdning, der skal indtages på Den Europæiske Unions vegne til vedtagelsen af ES-TRIN standard 2017/1 —

VEDTAGET DENNE AFGØRELSE:

Artikel 1

1. Den holdning, som på Unionens vegne skal indtages i Det Europæiske Udvalg for Udarbejdelse af Standarder for Sejlads på Indre Vandveje den 6. juli 2017, er at erklære sig enig i vedtagelsen af den europæiske standard om fastsættelse af tekniske forskrifter for fartøjer til sejlads på indre vandveje (»ES-TRIN-standard«) 2017/1 og den supplerende afprøvningsstandard indlands-AIS 2017/1.

2. Den holdning, som på Unionens vegne skal indtages på mødet i plenarforsamlingen i Centralkommissionen for Sejlads på Rhinen (CCNR), hvor der træffes afgørelse om tekniske forskrifter for fartøjer til sejlads på indre vandveje, er at støtte alle forslag, der bringer de tekniske forskrifter i overensstemmelse med forskrifterne i ES-TRIN-standard 2017/1, herunder med hensyn til ikrafttræden og overgangsbestemmelser.

Artikel 2

1. Unionens holdning, jf. artikel 1, stk. 1, fremføres af medlemsstaterne, idet de handler i fællesskab i Unionens interesse.

2. Unionens holdning, jf. artikel 1, stk. 2, fremføres af de medlemsstater, der er medlemmer af CCNR, idet de handler i fællesskab i Unionens interesse.

Artikel 3

Mindre tekniske ændringer af de holdninger, der er fastsat i artikel 1, kan aftales uden yderligere afgørelse truffet af Rådet.

Artikel 4

Denne afgørelse træder i kraft på dagen for vedtagelsen.

Udfærdiget i Luxembourg, den 26. juni 2017. På Rådets vegne J. MIZZI Formand

(1) Europa-Parlamentets og Rådets direktiv (EU) 2016/1629 af 14. september 2016 om fastsættelse af tekniske forskrifter for fartøjer til sejlads på indre vandveje, om ændring af direktiv 2009/100/EF og om ophævelse af direktiv 2006/87/EF (EUT L 252 af 16.9.2016, s. 118).

(2) Europa-Parlamentets og Rådets direktiv 2006/87/EF af 12. december 2006 om fastsættelse af tekniske forskrifter for fartøjer på indre vandveje og om ophævelse af Rådets direktiv 82/714/EØF (EUT L 389 af 30.12.2006, s. 1).